過大包閣寄夏漕致宏
作者：張嵲
朝代：宋

paragraphs: 積雪天欲晴，山深霧猶擁。
大包誰締結，架壑一何聳。
崕傾石路仄，峡束驚波湧。
垂堂尚何言，顛墜虞接踵。
經過固已殆，卻顧神屢悚。
前山淨如洗，浩浩雲根動。
崕花作蜜香，山童似猴拱。
舊鄉迷遠近，所歷但如夢。
窮通久已忘，况此髪種種。
猶欣故人近，寛我懼將恐。
語亂眉定顰，道舊腹應捧。
燈前侍兒出，花外寒煙重。
羈懷醉裏寛，離念風前恫。
游宦愧吹竽，劇談猶賈勇。
觀君富聲華，顧我成闒茸。
行臺定匪賒，失喜欲距踴。